Leisi Kool

Leisi Kool on üldhariduskool Saare maakonnas Saaremaa vallas Leisis. 

 Ajalugu 
Leisis on haridust antud teadaolevatel andmetel 1851. aastast, mil Veske külas Tuulingu talu väikeses kambris alustati koolitööd.

1863 taasavati Leisis apostliku õigeusu kihelkonnakool, mis tegutses moonakatemajas, preestrimajas ja köstrimajas. Kui 1871. aastal ehitati Leisi uus kivikirik, algas ka koolimaja ehitus. Õppetöö uues koolimajas algas 20. oktoobril 1873. Sel ajal töötas kool neljaklassilisena ja kahe õpetajaga.

6. oktoobril 1918 asutati Leisi Algkool, mis tegutses endisele kihelkonnakoolile kuulunud ruumides. 1922. aastal otsustas vallavolikogu ehitada uue, 250 õpilasele mõeldud koolimaja, ent rahaliste vaidluste tõttu jäi ehituse algus venima. Nurgakivi pandi uuele koolihoonele 1. mail 1925. Avaaktus uues koolimajas toimus 2. oktoobril 1927.

1928 kehtestati Leisi vallavanema Filip Mölderi ettepanekul esimesena Saaremaal kuueklassiline koolikohustus ja 1929. aasta suvel avati kooli juures põllumajanduslik täiendusklass.

1940 reorganiseeriti toonane Leisi Algkool mittetäielikuks keskkooliks ning 1. veebruaril 1947 omakorda Leisi täiskasvanute keskkooliks. 1950. aastal sai koolist üldhariduslik Leisi Keskkool. 1953. aastal lõpetas keskkooli esimene lend, lõpetajate hulgas oli ka näiteks Hendrik Krumm. Sel õppeaastal, kui Leisi koolist sai keskkool, õppis Leisi koolis 243 õpilast.

Aastatel 1959–1964 kujundati Leisi Keskkoolis välja tootmisõpetus.

1980. aasta detsembris pandi nurgakivi uuele koolihoonele ning 1. septembril 1983 algas uues hoones õppetöö.

2000. aastal võeti kasutusele kooli uus sümboolika.

Leisi vallavolikogu otsustas 2016. aastal reorganiseerida Leisi keskkooli järk-järgult põhikooliks.Aive Mõttus. Leisi keskkoolist saab põhikool Maaleht, 22. november 2016. Otsus põhjustas lastevanemate vastuseisu.Ettepanek volikogu 21.11.2016 otsuse tühistamiseks 1. septembril 2019 muudeti kool siiski põhikooliks ja sellest sai Saaremaa valla suurim maapõhikool.Vinni, Raul. Leisi koolist sai valla suurim maapõhikool. Saarte Hääl, 3. september 2013.

2022. aasta kevadel otsustas Saaremaa vallavalitsus liita Leisi Kooli ja Pärsama lasteaia. Ühendatud õppeasutus alustas tööd 1. septembril 2022 ja selle direktor on alates 13. juulist 2022 Saaremaa endine abivallavanem Helle Kahm.Saaremaa vald koondab Leisi kooli ja Pärsama lasteaia direktori. BNS, 14. juuni 2022.

Hoone
Leisi Keskkooli praegune hoone valmis 1983. aastal. Seal on ujula, võimla, puidutööõpetuse klass, arvutiklass ja majasisene arvutivõrk, raamatukogu, internaat ja staadion. 

1990. ja 2000. aastatel on koolimaja kaasajastatud. 1997. aastal sisustati kaasaegne arvutiklass ja aasta hiljem sai raamatukogu uued ruumid. 1999. aastal sai uue sisustuse töökoda. 2000. aastate alguses renoveeriti tahvli- ja klassivalgustust ning tuletõrje signalisatsiooni. 2005. aastal võeti kasutusele akustiline koolikell ja saadi uued arvutid. 2006. aastal varustati koolimaja videovalvega. 2008. aastast levib koolimajas traadita internet.

Hoone renoveeriti täielikult 2010. aastal ning selle käigus uuendati muu hulgas kooli arvutiklass, võeti kasutusele interaktiivsed tahvlid ja varustati klassid projektoritega.

Direktorid
1918–1921 Mihail Vapper
1921–1923 Eduard Urb
1923–1940 Albert Seppel
1940–1941 Miina Seppel
1941–1950 Karla Kiviall
1950–1952 Karl Allas
1952–1963 Boris Kivi
1963–1987 Endel Noor
1987–1994 Väino Vaha
1994–1999 Lembit Sõõmer
1999–2014 Tõnu Erin
2014–2015 Reeli Kõiv
2015–2022 Riina Piterskihh
2022-... Helle Kahm

 Huvitegevus 
Leisi Kooli juures tegutsevad mudilaskoor ja lastekoor ning antakse pilliõpet, tegutseb ka kooliansambel. Lisaks neile on kooli juures näite-, sõnakunsti- ja kunstiring.

Spordialadest tegeletakse võrkpalli, ujumise ja maadlusega. Kooli juures tegutseb SEPPSi spordiring.

Tegutsevad Noorkotkad ja Kodutütred.

Palju aastaid on koolis harrastatud rahvatantsu. Rahvatantsurühmi on juhendanud alates 1998. aastast Meeli Štankevits. 2017/2018. õppeaastal oli Leisis neli tantsurühma: 1.–2. klassi, 3.–4. klassi, 5.–7. klassi ja 8.–9. klassi rühm. 2017. aasta tantsupeol "Mina jään" osales Leisist kolm tantsurühma: 5.–6. klassi, 7.–9. klassi ja C-rühm. Kooli juures töötab ka loovtantsuring. 

Viited

Välislingid
Leisi Keskkooli koduleht
Õpilased kinkisid Leisi koolile Vikipeedia sissekande. Saarte Hääl, 10. november 2017



Kategooria:Saare maakonna koolid
Kategooria:Saaremaa vald